## Pravilnik o zdravstvenoj knjižici od rođenja do punoljetnosti

### NN 126/2006 (20.11.2006.), Pravilnik o zdravstvenoj knjižici od rođenja do punoljetnosti

# MINISTARSTVO ZDRAVSTVA I SOCIJALNE SKRBI

**2780**

Na temelju članka 122. stavka 5. Zakona o zdravstvenoj zaštiti (»Narodne
novine«, br. 121/03, 48/05 i 85/06) ministar zdravstva i socijalne skrbi donosi

## PRAVILNIK

### O ZDRAVSTVENOJ KNJIŽICI OD ROĐENJA DO PUNOLJETNOSTI

Članak 1.

Ovim se Pravilnikom utvrđuje način vođenja, korištenja, ispunjavanja i čuvanja
zdravstvene knjižice od rođenja do punoljetnosti (u daljnjem tekstu: zdravstvena
knjižica djeteta).

Članak 2.

Zdravstvena knjižica djeteta je temeljni medicinski dokument koji sadrži podatke
za praćenje rasta i razvoja te zdravstvenog stanja kao i preventivne zdravstvene
skrbi o djetetu.
Obrazac zdravstvene knjižice djeteta tiskan je u Prilogu ovoga Pravilnika koji
je njegov sastavni dio.
Svaki primjerak zdravstvene knjižice djeteta ima svoj jedinstveni broj.

Članak 3.

Podaci o imunizaciji djeteta upisuju se u »Iskaznicu imunizacije« sukladno
posebnom propisu.

Članak 4.

Zdravstvena knjižica djeteta obvezno se izdaje za svako dijete osigurano
obveznim zdravstvenim osiguranjem u Republici Hrvatskoj.
Zdravstvena knjižica djeteta uručuje se roditelju ili skrbniku u rodilištu.
Izdavanje zdravstvene knjižice djeteta obveza je odgovorne osobe sukladno općem
aktu o unutarnjem ustroju zdravstvene ustanove.
Povreda obveze iz stavka 3. ovoga članka teža je povreda obveze iz radnog
odnosa.

Članak 5.

Dijete, njegov roditelj, posvojitelj, skrbnik, odnosno osoba kojoj je dijete
odlukom nadležnog tijela povjereno na odgoj i čuvanje obvezna je kod svakog
sistematskog pregleda, odnosno pregleda bolesnog djeteta dati na uvid
zdravstvenu knjižicu djeteta izabranom doktoru medicine primarne zdravstvene
zaštite, odnosno doktoru medicine u specijalističko-konzilijarnoj ili bolničkoj
zdravstvenoj zaštiti.

Članak 6.

Zdravstveni radnik iz članka 5. ovoga Pravilnika obvezan je popunjavati
zdravstvenu knjižicu djeteta sukladno obrascu iz Priloga ovoga Pravilnika.
Povreda obveze iz stavka 1. ovoga članka teža je povreda obveze iz radnog
odnosa.
Kopija svake stranice zdravstvene knjižice djeteta dostavlja se županijskom
koordinatoru kojeg imenuje ministar nadležan za zdravstvo.
Županijski koordinator iz stavka 3. ovoga članka nadležan je za prikupljanje,
upis i kontrolu podataka u zdravstvenoj knjižici djeteta.
Županijski koordinator izrađuje zbirna analitička izvješća o upisanim
dostavljenim podacima koja mjesečno podnosi Hrvatskom zavodu za javno zdravstvo
i referentnim centrima za praćenje rasta i razvoja djece.

Članak 7.

Podaci u zdravstvenoj knjižici djeteta tajni su i zaštićeni, a jav­no se mogu
prikazivati samo zbirni podaci.
Kopija iz stavka 3. članka 6. ovoga Pravilnika ne smije sadržavati podatke o
identifikaciji djeteta.

Članak 8.

U slučaju gubitka ili uništenja zdravstvene knjižice djeteta, roditelj,
posvojitelj, skrbnik djeteta, odnosno osoba kojoj je dijete odlukom nadležnog
tijela povjereno na odgoj i čuvanje obvezna je kod izabranog doktora primarne
zdravstvene zaštite zatražiti novu zdravstvenu knjižicu djeteta bez broja u koju
se upisuje broj izgubljene ili uništene zdravstvene knjižice djeteta na svim za
to predviđenim mjestima.
Ako je došlo do neopravdanog gubitka ili uništenja zdravstvene knjižice djeteta
osoba iz stavka 1. ovoga članka obvezna je nadoknaditi trošak izdavanja nove
zdravstvene knjižice djeteta.

Članak 9.

Edukaciju zdravstvenih radnika koji sukladno ovome Pravilniku upisuju podatke u
zdravstvenu knjižicu djeteta provode referent­ni centri za praćenje rasta i
razvoja djece.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-04/27
Urbroj: 534-07-06-1
Zagreb, 24. listopada 2006.

Ministar
**doc. dr. sc. Neven Ljubičić**, v. r.

![](dodatni/144879.gif)
![](dodatni/144878.gif)
![](dodatni/144877.gif)
![](dodatni/144876.gif)
![](dodatni/144875.gif)
![](dodatni/144874.gif)
![](dodatni/144873.gif)
![](dodatni/144872.gif)
![](dodatni/144871.gif)
![](dodatni/144870.gif)
![](dodatni/144869.gif)
![](dodatni/144868.gif)
![](dodatni/144867.gif)
![](dodatni/144866.gif)
![](dodatni/144865.gif)
![](dodatni/144864.gif)
![](dodatni/144863.gif)
![](dodatni/144862.gif)
![](dodatni/144861.gif)
![](dodatni/144860.gif)
![](dodatni/144859.gif)
![](dodatni/144858.gif)
![](dodatni/144857.gif)
![](dodatni/144856.gif)
![](dodatni/144855.gif)
![](dodatni/144854.gif)
![](dodatni/144853.gif)
![](dodatni/144852.gif)
![](dodatni/144851.gif)
![](dodatni/144850.gif)

Pravilnik, NN 126/2006-2780
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)